khistorydata/jeongjo-sjw-relations huggingface dataset:
정조 0년
大司憲金相翊。行大司諫沈履之。行副提學吳載純。執義李一曾。應敎兪彦鎬。副應敎尹弘烈。掌令柳榮鎭尹弼秉。持平沈有鎭金履厚。獻納朴天衡。校理沈豐之。副校理鄭宇淳。副校理徐有防。正言姜。修撰鄭元始。副修撰李獻慶啓曰。文女敢以後宮。締結逆相。潛懷篡奪之心。肆行危逼之計。究厥情狀。罪關宗社。惡極天地。雖千剮萬戮。猶不足以少洩神人之憤。則豈可安置城外而止。請文女按律處斷。厚謙母子之罪。前後聲討。已盡窮凶之跡。凡在血氣之倫者。皆曰可殺。而至若厚謙平日作爲。莫非貫盈之惡。而撮其大者而言之。則竊弄威福也。危逼聖躬也。不滿代聽也。有一於此。難逭顯戮。況此耇輝復出之書。囚人南間之說。實是渠斷案眞贜。則其何可一刻容息於覆載之間乎。母子相應。內外交煽。潛懷凶圖。謀危宗國。此而不誅。其可謂國有法乎。厚謙之荐棘。其母之出第。不過薄勘。輿情憤鬱。久而益激。請厚謙快正王法。其母依律處斷。付處罪人申晦。以當國首相。不思報效之道。乃反專事貪饕。市權趍勢。締結厚謙。百計敎誘。助成驕恣之氣焰。馴致滔天之罪惡者。莫非此人挑發慫惥之致也。當此厚謙討罪之日。爲其黨與者。次第鋤治。則特以位在大官。尙今幸逭者。其可曰國有法乎。且其不盡終事之誠。幾僨莫重之事者。尤是不可容貸者。豈可付處而止。請付處罪人申晦。亟施遠竄之典。荐棘罪人洪麟漢之罪。可勝誅哉。本以濫滑之性。濟以凶譎之行。諂事厚賊。敢懷叵測之心。沮戲聽政。顯有爭抗之意。罪惡貫盈昭布。國人之耳目者。已悉於前後合辭之中。而安置之啓。久未蒙允。當請之律。至今稽遲。神人之憤。去而益激。乃者若淵之疏。與妖雲前後照應。腸肚相連。營護麟漢。語意陰譎。噫嘻。麟漢之逆節。實有浮於辛壬之耇輝。而今又彰著無餘矣。元惡尙未伏法。黨與猶爲䲭張。世道之憂。庸有極哉。海島荐棘之命。竊仰嚴懲討之聖意。而三尺旣重。王章至嚴。未施當律。則猶爲失刑。請古今島荐棘罪人洪麟漢。依律處斷。昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。罔念國勢之岌嶪。不體上敎之懇惻。徒事彌縫。不卽奉承。使宗國大計。幾致難言之境。罪負至重。不可容貸。薄勘未幾。爵秩如故。物情駭惋。久而未已。而至於今日。公議轉激。削黜之罰。不足以少贖其罪。請門黜罪人韓翼謩。中廷付處。答曰。不允。
정조 0년
大司憲金相翊。大司諫沈履之。執義李一曾。掌令柳榮鎭尹弼秉。持平沈有鎭金履厚。獻納朴天衡。正言姜啓曰。亂逆。何代無之。而豈有如文女聖國尙魯之窮凶極惡者哉。臣等伏見傳敎下者。益知其所不知。尤不勝心寒骨靑。繼之以沬血飮泣。戮尸之典。於聖國尙魯。實爲當律。而旣有先大王禁令。則臣等雖不敢直請。至於逆種之只施爲奴。尙容覆載之間者。未免失之太寬。亂臣賊子。亦無所懲畏。輿情齊憤。久而愈激。請聖國尙魯諸子。亟施當律。尹養厚之於厚賊。締結綢繆之狀。固已狼藉難掩。而到今彰著之罪犯。尤有所萬萬驚憤者。其窮凶情節之究覈處斷。不容少緩。請巨濟府荐棘罪人尹養厚。亟令王府拿鞫嚴問。快正王法。若淵凶疏。實與妖雲相爲表裏。究厥情節。萬萬叵測。而渠以麟漢之血黨。圖占堂錄。欲報其恩。敢售營護之計。其疏語之陰譎。筵對之凶悖。卽渠之斷案。此而容貸。使之生出獄門。則烏在其懲討亂逆之義哉。今此酌處之命。實有失刑之大者。請金甲島定配罪人若淵。更令王府拿鞫嚴問。快正王法。今番獄事。商輅善海之書札中兇言悖說。實是亙古所無之逆節。而趾海纘海之爛漫同情。渠旣自服。則今此酌處之命。實爲失刑之大者。請穩城府定配罪人趾海。黑山島定配罪人纘海。更令王府拿鞫嚴問。快施當律。敬彬成運之與若淵相簡。爛漫綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府。更爲拿鞫得情。罪人尹象厚。卽是名父之悖子。賊弟之難兄也。趍附麟漢。締結厚謙。凶謀祕計。爛漫和通。昨冬徐命善之疏出也。將晦之義理。煥若日星之明。幾危之宗社。安如盤石之固。苟有一分秉彝之心者。孰敢異意於其間。而象厚。奰慝撐中。猜棘滿腔。乃以徐門宗廈復出之說。肆然發之於與人酬酢之間。究厥心腸。與瑩中之曰以深文。翔雲之斥之溫室。便是一串貫來。而商輅之機關陰祕。善海之下語陰慘。亦從範圍做出。負犯如此。王章焉逭。今此放歸之命。雖出於我聖上涵貸之德意。而三尺至嚴。罪在罔赦。若此之類。決不可尋常處之。請還寢尹象厚放歸田里之命。仍施絶島定配之典。
정조 0년
掌令尹弼秉啓曰。妖宦壽賢之締結一種嗜利之凶徒。爛漫和通之狀。渠明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。洪述海。身爲方伯之任。犯贓之數。至於萬兩之多。道臣旣已査啓。王府亦已議讞。則其在國法。不可容貸也。明矣。今此酌處之命。雖出於我聖上好生之德意。贜律不可不嚴。王法不可不伸。請鏡城府定配罪人洪述海。依律處斷。元義孫。曾於湖南藩任也。其所貪汚。已著於本道査啓。而錢至十萬。米爲二萬。其在懲墨之道。決不可容貸。今此酌處之命。雖出於好生之德意。三尺至嚴。豈可定配而止。請東萊府定配罪人元義孫。依律處斷。因山卜日。何等重大至敬謹處。而罪人金曄。乃敢以羊刃等說。肆然及於奏御文字。殿下所以嚴斥之痛禁之者。可以見照燭奸狀。杜絶後弊之盛意。而及伏見該曹草記。則不過以詐不以實論。只施杖徒之律。失之太輕矣。請罪人金曄。嚴刑島配。往在癸巳。嶠嶺一路。最被旱澇。而尙州以物衆地大之處。其所賙賑。非比他邑。而牧使鄭錫達。藉其勢焰之薰天。恬視餓殍之在地。尙州一境。冤聲載路。及其畢賑之後。其時監司金華鎭論賞之啓。則錫達善事賙飢。擢置一道之最。自備穀物。多至五百之數。惟彼錫達之罪。固不可勝誅。而按察一道之重寄。不思九重之倚畀。諂事厚賊。曲意承志。虛張無麪之穀物。敢徼莫重之恩資。苟非平日之蝨附。寧忍爲此哉。畢賑遞歸之日。乃以千包之穀。劃給錫達。以充錫達之私用。傳說喧藉。莫不唾鄙。噫。經筵淸選。備堂要任。何嘗彷髴於渠身。而歸卽見通。豈非厚事彼賊之明效耶。以此以彼。附麗逆謙。循私蔑公之狀。昭不可掩。當此次第鋤治之日。決不可置而不論。請戶曹參判金華鎭。遠地定配。先正臣宋時烈廟庭追配事。已有成命。將擧曠世之闕典。我聖上崇儒重道之盛意。孰不欽仰。第當壬癸之際。凶逆宵小之輩。前後繼起。其所以誣辱先正者。罔有紀極。時移事遠。雖不能一一追討。而如尹尙通者。以道峯院任。當先正黜享之時。至有藁索曳版之擧。渠身爲士子。若有一分人心。則豈忍爲此。士林之間。傳說至今。尙爲之扼腕裂眦。其在懲惡討凶之義。斷不可以其身故而置之。請故縣監尹尙通。亟施追奪之典。
정조 0년
獻納朴天衡啓曰。南海縣圍籬安置罪人具庠。本以凶譎之性。兼有悖戾之行。陰結凶類。綢繆祕謀。出沒閃倐。如鬼如蜮。而今其凶肚眞贜。綻露於凶賊載與文書中所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣圍籬安置罪人具庠。更令王府嚴鞫得情。快正王法。大靜縣爲奴罪人金壽賢。以幺麽宦寺。交結士夫。終爲凶賊之根抵。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府拿鞫嚴問。依律處斷。南衙北寺。其限隔絶。我朝法意。尤爲截嚴。一有所犯。在法難容。中官申德龍。請簡義州府尹洪龍漢之事。方有行査之命。若使査事有實。曲循其請。則顧其罪。豈但止於罷削薄勘而已哉。龍漢之平日持身。不能自飭。致使中官敢生因緣干囑之計者。卽此一節。已是淸朝搢紳之羞。其所警責。不必待行査決末之後也。明矣。請副司直洪龍漢。爲先削職。旌義縣荐棘罪人尹泰淵。本以凶猾之性。素畜拔扈之志。交結厚賊麟漢。作爲腹心爪牙。身帶將兵之任。晝夜出沒於厚賊麟漢之家。蹤跡陰祕。爲世指目。以今若淵敢售護逆之計觀之。其於平日。稔受泰淵之慫惥。故陰護麟漢。卽曲爲泰淵之地。當此厚賊麟漢嚴討之日。其陰謀綢繆之狀。不可不究覈。施以當律。請旌義縣荐棘罪人尹泰淵。亟令王府拿鞫。嚴問得情。
정조 0년
右承旨李義翊疏曰。伏以。噫嘻。痛矣。亂臣賊子。何代無之。而豈有若今番諸賊者哉。其中商輅之書語凶慘。實是亙古今所無之惡逆也。不幸出於臣族。而名行旣同。臣等不忍與此賊。聯其行字。玆以義字改之。而臣商巖。改以義翊。臣商建。改以義寬。名係朝籍。不敢擅便。玆以仰瀆於嚴廬之下。伏乞聖明。俯賜諒察。亟許改名。千萬幸甚。答曰。省疏具悉。所請依施。
정조 0년
行副提學吳載純。應敎兪彦鎬。副應敎尹弘烈。校理沈豐之。副校理徐有防鄭宇淳。修撰鄭元始。副修撰李獻慶等箚曰。伏以臣等。以麟漢厚謙兩賊置法事。合辭籲呼。連日不止。而及至昨日。旣傳前啓。仍又相率求對。齊聲力請者。蓋以今番鞫獄之後。諸賊窮凶極惡之情節。排布綢繆之形跡。苟究其本。則兩賊是已。然則刑憲之亟加。根抵之先除。其在今日。尤不容晷刻少遲故也。臣等。昨伏蒙臨筵布諭。危衷倍激。益恨其與此賊。至于今共戴一天也。噫。彼兩賊。當其締交內外。䲭張聲勢之日。氣焰薰天。威權傾朝。憑藉矯誣。誑誘一世。於是乎一種背義趍利之徒。競相附麗。惟恐或後。不知有國家。只知有權戚。來徑熙穰。自以得計。而及夫离明代照。鬼蜮莫售。則乃以患失之心。遂生不滿之意。恃其城社攀援之勢。恣其疑亂煽動之計。百端阻搪。必欲沮敗。轉輾醞釀。以至今日諸賊而凶圖陰謀畢露無餘矣。原其脈絡根因。則首尾互應。前後相關。愈出愈怪。如印一套者。烏可掩也。噫。今此諸賊。俱是受國厚恩。爲世巨室。而乃於聰明有臨。國是旣定之後。猶且挺身死黨。甘心爲逆者。此曷故焉。以其大勢雖傾。而盤據有素。窩窟未破。而積畏尙存。故擧皆觀望扶護。不自覺其終歸於亂賊之科。噫嘻。痛矣。世趍之乖裂。人心之陷溺。胡至此極也。明明聖朝。三尺至嚴。今者天討之行。只及於凶賊之嚆矢。而惟彼凶賊。則乃反自如偃息地上。古今天下。寧有是哉。臣等誠恐不殲厥魁。則黨與無所知懼。凶邪得以乘間。亂臣賊子。接踵而起。有如鋤草而不祛其根。必有滋蔓難圖之憂。將貽國家無窮之禍。豈不大可愼哉。公議所在。輿憤所激。此非上下相持者。而今閱數朔。終靳一兪。三司之日啓。百僚之屢籲。殆若故紙之謄傳。徒歸國體之損傷。雖緣群下誠意淺薄。不能格回天聽。而明主可以理奪。公法不宜私掩。恭惟聖學高明。燭盡衆理。其於首從緩急輕重屈伸之際。必不待臣言之畢。而知所以裁處矣。臣等。昨自筵退。餘懷耿結。通宵繞壁。復此齊籲。伏望殿下。穆然深思。幡然回聽。廓揮乾斷。亟誅兩賊。以洩神人之憤。以杜禍亂之源焉。取進止。答曰。省箚具悉。已諭庭請之批矣。
정조 0년
大司憲金相翊。大司諫沈履之。執義李一曾。司諫申應顯。掌令柳榮鎭尹弼秉。持平沈有鎭金履厚。獻納朴天衡。正言姜等箚曰。伏以臣等。以麟漢厚謙置法事。積月呼籲。未蒙兪音。昨日筵席。又未準請。此莫非臣等言辭拙訥。忱誠淺薄。不能孚格之致。慙恧抑塞。措躬無地。第伏念臣等之鎭日力請。有不敢自已者。誠以國賊不可不誅。三尺不可不嚴。噫嘻。彼兩賊之罪關宗社。惡貫天地。爲今日臣子者。孰不欲食其肉而寢其皮哉。麟漢。以戚畹之屬。居三事之列。只知有厚謙。不知有國家。其所以晝宵經營。左右排置者。無非委質厚賊。潛懷篡奪之計也。時當國勢之凜綴。廣布機關之巧密。締結凶徒。作爲爪牙。交構流言。煽動內外。欲引趾海。圖置相職。以爲一綱打盡之計。至於聽政之敎一下。射天之圖將露。則其計益急。百般沮戲。至以三不必知之說。肆然發之於筵奏之間。何幸天佑宗祊。陰謀莫遂。則暗嗾妖雲。闖進兇疏。必欲先除宮僚。危逼聖躬而後已。及夫赫日高揭。萬象咸燭。陰魑幽魅。莫逃於神禹之鼎。則勢窮力盡。死中求生。復以若淵之疏。欲售嘗試之意。遣辭兇譎。指意陰慘。筵席奏對之間。帳殿親問之下。情跡綻露。更無餘地。大抵今番兇孽之爛漫綢繆。莫非兩賊之心腹羽翼。而誅討鋤治。略行於徒黨。窩屈根柢。尙逭於顯戮。王章之久屈。天網之太恢。莫此爲甚。厚謙之於麟漢。卽一而二。二而一也。使此兩賊。一日容息於覆載之間。則不知幾翔雲幾若淵。將復接迹而起矣。搢紳章甫。百僚三司。聲罪請討。凡幾遭矣。以至今日而尙靳一兪。臣等之憤痛憂鬱。轉益激切。敢以短箚。相率齊籲。伏乞聖明。廓揮乾斷。亟誅兩賊。以洩神人之憤。以杜亂逆之源焉。取進止。答曰。省箚具悉。已諭庭請之批。
정조 0년
大司成閔百奮疏曰。伏以居諸易邁。禮月奄屆。伏惟我殿下孝思攀慕。益復罔極。臣民號擗。久而冞切。噫嘻。痛矣。今番諸賊。實覆載之難容。史牒之罕有。而凶悖之逆。不幸近出臣族。公私痛惋。有倍他人。臣之子姪。名行烈字。不容一日仍置。將以爕字改之。而臣之諸姪中通籍者。或在草土。或在鄕里。陳籲無人。惟臣一人。無故在京。玆敢援例仰瀆。伏乞聖慈。亟賜允許。千萬幸甚。答曰。省疏具悉。卿以家世忠孝。如恒烈之凶逆。出於文忠之孫。予庸慨之。疏請依施。
정조 0년
司諫申應顯疏曰。伏以臣重經暑癨。轉成血痢。症形危篤。氣息凜綴。㱡㱡無起動之望。帳殿入侍之後。更不得一詣臺廳。間雖聯名於諸臺之箚。而揆以古人輿疾之義。則不啻有愧矣。病裏惶隕。措躬何地。昨者聞有三司求對之擧。不得不拚死隨詣於閤外。聖敎旋下。不許引接。有書納所懷之命。臣祗得同參諸僚之末而退矣。伏見批旨。以全恩守法。反覆誨諭。至有停啓遲待之敎。噫。殿下何爲而發此敎也。臣愚死罪。殿下果以麟謙兩賊之罪。有一分可恕之端。可以議及於儀親者耶。前後庭請。三司搢紳章甫之所以臚列而請討者。殆罄南山之竹矣。殿下一味以予意有在爲敎。臣未敢知殿下之意。在於何地耶。日前庭請之批。若曰予有不忍之心。彼兩賊之罪。比之周家管蔡。殿下以爲何如耶。罪關宗社。則以周公兄弟之情。猶且割而斷之。必誅乃已。噫。聖人。人倫之至也。周公。豈不足於兄弟之情。而忍其不忍。不思所以全恩之道耶。今此兩賊之罪。旣非管蔡之可比。而戚親之屬。亦非周公之於管蔡。則今殿下徒念區區之親屬。而牢拒盈庭之議。不許當施之律。臣實莫曉其故也。殿下旣知梁冀仇士良之罪。不待終朝竟日。則今日麟謙兩賊之罪惡。獨可以時日遲待耶。兩賊罪惡。充塞兩儀。上自朝廷。下至輿儓。內而都城。外而八方。苟有血氣知覺者。皆知其爲窮凶極惡之逆。而及夫綸音之下。尤益彰著。莫不欲食肉寢皮。中外之彰知如是。而殿下尙有所待者。何也。噫。殿下一身。卽宗社之所托也。神人之所主也。殿下安。則四百年宗社安。殿下危。則四百年宗社危。惟彼兩賊。日夜經營。表裏煽俑者。無非危逼我殿下之計也。然則是不但爲殿下一己之逆。寔宗社之逆。而神人之所共必誅者也。爲今日臣子者。苟非兩賊之血黨。則孰敢生心於停啓。而殿下忍以停啓二字。形於批旨而爲答。殿下此敎。不幾於失言之歸耶。臣昨日竭蹶之餘。病勢越添。無自力詣臺之望。玆敢略構短疏。仰瀆嚴廬之下。伏乞快揮乾斷。亟降兩賊正法之命。使天討得伸。輿憤少洩焉。顧今元凶未常刑。固不當暇及餘外。而事關義理之重。有不容泯默者。嗚呼。先大王臨御五十年間。盛德大業。史不勝書。而至若昨冬代理之命。卽堯舜授受之心也。回當時岌嶪之勢。奠萬世盤泰之業。若少遲此一着。則國家之保有今日。未可知也。到今一國臣庶之所以於戲不忘者。尤在於此。玄宮之狀。固宜表出闡揚。使先王盛德。昭揭如日月。而逆麟之沮戲大策。有浮於辛丑承儲時耇輝。則固當嚴施筆法。闡明義理於百世之下。而撰進大臣。祗以時相不能贊揚六字說去。漫漶寂寥。全沒事實。此何足爲揚先王之至德。而懼亂賊於方來也。臣謂誌狀中此一節。不可不改撰。而大臣誤撰之失。亦不可無規警也。風憲之長。地望自別。懲討之時。尤宜愼簡。而大司憲金相翊。賦性濫猾。行己詭祕。厚結黨援。儼作窩主。爲世指目。久矣。以今番相簡之招觀之。相翊力請結婚於其父趾海云。麟漢則必欲引趾海而爲相。相翊則自附爲婚姻於趾海者。論其心迹。雖謂之腸肚相連。可也。如此而爲柏府之長。主討逆之論。此何異於以熟而治熟乎。臣謂相翊都憲之任。爲先刊改。仍施竄配之典。斷不可已也。答曰。省疏具悉。已諭於昨日傳敎。爾其勿辭察職。
정조 0년
丙申七月初一日卯時。朔奠陪祭入侍時。行都承旨徐浩修。左承旨洪國榮。右承旨李商巖。左副承旨林得浩。右副承旨鄭民始。同副承旨柳焵。假注書柳孟養徐龍輔。記事官卜台鎭朴祐源。都廳李秉模。以次陪進。上自廬次詣殯殿中排設廳視膳訖。行朔奠。儀注上同上還廬次。諸臣以次退出。
정조 0년
丙申七月初一日巳時。上御廬次。右副承旨入侍時。右副承旨鄭民始。假注書徐龍輔。記事官卜台鎭朴祐源。以次進伏訖。命讀庭請啓辭賜批。命書傳敎曰。齊陵修改處。史官一員進去。奉審形便回奏。又命書傳敎曰。罪人正法。何等重事。而該房。初不頒布於當日。以朝報事。方欲下敎。無根脚之結案書出云。雖是生疎之致。所關不細。刑房承旨遞差。下吏令攸司科治。上曰。松留。何不下直。民始曰。方値庭請。故似未辭朝矣。命書傳敎曰。松留。其令今日辭朝。上曰。副提調持湯劑入侍。賤臣承命而出。與左承旨洪國榮進伏。醫官慶絢進湯劑。上進御。國榮曰。王大妃殿蔘香散。當進御矣。上曰。六君子湯停止。蔘香散。自今日五貼式製入。出榻敎命國榮讀京畿褒貶。命書傳敎曰。此時民事方殷。京畿貶下守令。代政官牌招開政。命退。承史以次退出。
정조 0년
丙申七月初一日申時。上御廬次。藥房三提調入侍時。都提調鄭存謙。提調徐命善。副提調洪國榮。右副承旨鄭民始。假注書柳孟養。記事官卜台鎭朴祐源。醫官白文昌。以次進伏訖。上曰。左邊齒根。繭如櫻挑樣。乍熱乍痛。何以爲之乎。存謙曰。此必是胃熱所致。暫爲受鍼。似無害矣。命文昌下鍼三次訖。國榮曰。聞諸醫言。則沈香頗熱云。以朱砂更爲調服。似好矣。上曰。唯。存謙曰。山陵之行。今日當下直出去。而庭籲未撤之前。出去未安。故今日則不得下直矣。上曰。山陵事。所重在焉。勿拘庭籲。下直出去。可也。存謙曰。明日。卽日次問安。過診候訖。出去。似好矣。上曰。直爲出去。可也。命讀政望訖。命退去。諸臣以次出。
정조 0년
丙申七月初一日二更。上御廬次。政廳承旨入侍時。右副承旨鄭民始。假注書柳孟養。記事官卜台鎭朴祐源。以次進伏訖。上命書傳敎曰。恩信寡妻。今無歸依。予嘗惻然。每欲下敎而未果。前都事洪大顯。相當窠調用。如未陞六。六品遷轉事。分付銓曹。命讀政望落點訖。命退去。諸臣以次出。
정조 0년
行都承旨徐浩修坐。左承旨洪國榮藥院直。右承旨李義翊坐。左副承旨林得浩坐直。右副承旨鄭民始坐直。同副承旨李得永坐。注書尹翊東病一員未差。假注書柳孟養仕直徐龍輔奉命在外。事變假注書林錫喆仕。
정조 0년
藥房提調臣徐命善。副提調臣洪國榮啓曰。伏未審夜間。聖體。若何。今日臣等率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。入侍。
정조 0년
傳于李得永曰。同副承旨馳詣元陵外梓宮開金井。奉審以來。
정조 0년
傳于李得永曰。改建堂上入侍。
정조 0년
洪國榮。以禮曹言啓曰。獻陵令金相龜。昨日政。移拜外任。參奉李英遠。病親呈辭。受由在外。本陵時無入直之員。令有闕代。卽令該曹以在京無故人。口傳差出。以爲入直之地。何如。傳曰。允。
정조 0년
洪國榮。以山陵都監京郞廳。以摠護使意啓曰。山陵退壙開金井。定於今月初二日。臣依前例。除肅拜進去之意。敢啓。傳曰。知道。
정조 0년
大司憲金相翊。行大司諫沈履之。行副提學吳載純。執義李一曾。司諫申應顯。應敎尹弘烈。掌令柳榮鎭尹弼秉。持平沈有鎭金履厚。獻納校理沈豐之。副校理徐有防鄭宇淳。正言姜。副修撰李獻慶啓曰。文女敢以後宮。締結逆相。潛懷篡奪之心。肆行危逼之計。究厥情狀。罪關宗社。惡極天地。雖千剮萬戮。猶不足以少洩神人之憤。則豈安可置城外而止。請文女按律處斷。厚謙母子之罪。前後聲討。已盡窮兇之跡。凡在血之倫者。皆曰可殺。而至若厚謙。平日作爲。莫非貫盈之惡。而撮其大者而言之。則竊弄威福也。危逼聖躬也。不滿代聽也。有一於此。難逭顯戮。況此耇輝復出之書。囚人南間之說。實是渠斷案眞臟。則其何可一刻容息於覆載之間乎。母子相應。內外交煽。潛懷兇圖。謀危宗國。此而不誅。其可謂國有法乎。厚謙之荐棘母之出第。不過薄勘。輿情憤鬱。久而益激。請厚謙快正王法。其母依律處斷。付處罪人申晦。以當國首相。不思報效之道。乃反專事貪饕。市權趨勢。締結厚謙。百計敎誘。助成驕恣之氣焰。馴滔天之罪惡者。莫非此人挑發慫惥之致也。當此厚謙討罪之日。爲其黨與者。次第鋤治。則特以位在大官。尙今倖逭者。其可曰國有法乎。且其不盡終事之誠。幾僨莫重之事。尤是不可容貸者。豈可付處而止。請付處罪人申晦。亟施遠竄之典。荐棘罪人洪麟漢之罪。可勝誅哉。本以濫滑之性。濟以兇譎之行。諂事厚賊。敢懷叵測之心。沮戲聽政。顯有爭抗之意。罪惡貫盈。昭布國人之耳目者。已悉於前後合辭之中。而安置之啓。久未蒙允。當請之律。至今稽遲。神人之憤。去而益激。乃者若淵之疏。與妖雲前後照應。腸肚相連。營護麟漢。語意陰譎。噫嘻。麟漢之逆節。實有浮於辛壬之耇輝。而今又彰著無餘矣。元惡尙未伏法。黨與猶爲鴟張。世道之憂。庸有極哉。海島荐棘之命。竊仰嚴懲討之聖意。而三尺旣重。王章至嚴。未施當律。極是失刑。請古今島荐棘罪人麟漢。依律處斷。昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。罔念國勢之岌嶪。不體上敎之懇側。徒事彌縫。不卽奉承。使宗國大計。幾致難言之境。罪負至重。不可容貸。薄勘未幾。爵秩如故。物情駭惋。久而未已。而至於今日。公議轉激。削黜之罰。不足以少贖其罪。請門黜罪人韓翼謩。中途付處。答曰。不允。
정조 0년
大司憲金相翊。行大司諫沈履之。執義李一曾。司諫申應顯。掌令柳榮鎭尹弼秉。持平沈有鎭金履厚。獻納朴天衡。正言姜啓曰。亂逆。何代無之。而豈有如文女聖國尙魯之窮兇極惡者哉。臣等伏見傳敎下者。益知其所不知。尤不勝心寒骨靑。繼之以沬血飮泣。戮尸之典。於聖國尙魯。實爲當律。而旣有先大王禁令。則臣等雖不敢直請。至於逆種之只施爲奴。尙容覆載之間者。未免失之太寬。亂臣賊子。亦無所懲畏。輿情齊憤。久而愈激。請聖國尙魯諸子。亟施當律。尹養厚之於厚賊。締結綢繆之狀。固已狼藉難掩。而到今彰著之罪犯。尤有所萬萬驚憤者。其窮兇情節之究覈處斷。不容少緩。請巨濟府荐棘罪人尹養厚。亟令王府拿鞫嚴問。快正王法。若淵兇疏。實與妖雲相爲表裏。究厥情節。萬萬叵測。而渠以麟漢之血黨。圖點堂錄。欲報其恩。敢售營護之計。其疏語之陰譎。筵對之凶悖。卽渠之斷案。此而容貸。使之生出獄門。則烏在其懲討亂逆之義哉。今此酌處之命。實出失刑之大者。請金甲島定配罪人若淵。更令王府拿鞫嚴問。快正王法。今番獄事。商輅善海之書札中凶言悖說。實是亙萬古所無之逆節。而趾海纘海之漫爛同情。渠旣自服。則今此酌處之命。實爲失刑之大者。請穩城府定配罪人趾海。黑山島定配罪人纘海。更令王府拿鞫嚴問。快施當律。敬彬成運之與若淵相簡。漫爛綢繆之狀。旣已畢露於諸賊招辭中。而抵不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府。更爲拿鞫得情。罪人尹象厚。卽是名父之悖子。賊弟之難兄也。趨附麟漢。締結厚謙。凶謀祕計。漫爛和通。昨冬徐命善之疏出也。將晦之義理。煥若日星之明。幾危之宗社。安如盤石之固。苟有一分秉彝之心者。孰敢異意於其間。而象厚。奰慝撐中。猜棘滿腔。乃徐門宗廈復出之說。肆然發之於與人酬酢。究厥心腸。與瑩中之深文。翔雲之斥之溫室。便是一串貫來。而商輅之機關陰祕。善海之下語陰慘。亦從範圍做出。負犯如此。王章焉逭。今此放歸之命。雖出於我聖上涵貸之德意。而三尺至嚴。罪在罔赦。若此之類。決不可尋常處之。請還寢尹象厚放歸田里之命。仍施絶島定配之典。答曰。不允。
정조 0년
靈光等官荏子島居沙工姜興之等渰死事。傳于鄭民始曰。令本道恤典擧行。
정조 0년
光陽縣南村居良人金沙邑等人物渰死事。
정조 0년
濟州貢馬所載船船格等渰死事。
정조 0년
傳于鄭民始曰。令本道恤典擧行。
정조 0년
領府事金相福。判府事金陽澤金尙喆李溵等箚曰。伏以今者兩賊貫盈之惡。實爲一國懲討之本。苟非罪關宗社。憤切神人。則上自朝廷。下至韋布。何故鎭日瀆擾。不得請則不知止耶。噫嘻。痛矣。以我先大王至仁之德。止慈之心。眷言宗國。每下祖孫相依之敎。逮夫昨冬。至有酬應。代勞之命。此時此擧。苟有一分體國之誠者。惟當替揚承奉之不暇。而噫。彼麟漢。抑何心腸。必欲沮敗乃已。敢以三不必知之說。肆然違拒。略無顧忌。非有無君不敬之心。則豈忍以此等罔測之語。萌諸心而發諸口乎。其他威脅恐動之不一其端。此固聖明之所洞燭。而亦嘗屢發於筵席者。顧其罪。雖千誅萬戮。何足以贖其萬一哉。至若厚謙。以妖惡之性。敢懷爭抗儲君之心。自殿下受命聽政之後。自知其作孽之難逭。狼顧狐疑。爲計益急。粧出妖雲。爲剪除羽翼之凶謀。煽動浮言。爲誑惑人心之陰計。況且差待春和之說。揣摩經營。益可見其計之無所不爲。以我殿下平日眷愛之心。何負於渠。而渠之讐視我殿下。一至於此哉。惟彼兩賊之眞贓畢露。負犯此極。雖以今番諸賊之凶書凶言觀之。其首尾綢繆之謀。表裏糾結之狀。使渠輩其欲自明。豈可得乎。恒簡善輅之類。略加鋤治。而究其窩主。兩賊是也。支流餘孽。雖已行法。元惡大憝。尙此假息。本末倒置。輕重失序。豈不使四方聽聞。竊議朝廷之處分乎。其所罔赦之罪。必討之義。百官之庭啓。三司之箚疏。庶無餘蘊。而不允意在之批。有若循常隨例之答。此豈古聖王四罪咸服之義乎。悖逆如此賊。凶狠如此賊。而當斷不斷。天討尙稽。一日二日。輿情愈鬱。窮寇之逞惡。困獸之反噬。慮何所不至。目今事勢。有不容一味忨愒。適値時相奉命。連籲無路。玆敢來會闕外。復申前請。伏乞聖明。念宗社無窮之慮。思亂賊必誅之義。廓揮乾斷。亟賜允從。以洩一國之輿憤焉。取進止。答曰。省箚具悉卿等之懇。靳允之意。已諭於庭批。更何多誥。仍傳曰。此批答。遣史官傳諭。
정조 0년
行副提學吳載純。應敎兪彦鎬。副應敎尹弘烈。校理鄭元始沈豐之。副校理徐有防鄭宇淳。副修撰李獻慶等箚曰。伏以臣等。猥將沐浴之義。筵奏箚陳。罄竭衷曲。而及奉聖批。終靳允兪。此莫非誠淺辭拙。不能孚格之致。臣等相顧慙惶。繼之以抑鬱憂迫之至。噫。彼兩賊貫盈之罪。旣已昭布於國人之耳目。備悉於前後之合辭。則固不容復事臚列。而及至今番鞫獄之後。益聞其所不聞。益知其所不知。其包藏之禍心。排布之凶謀。表裏交煽。後先唱喁者。愈復彰露無餘矣。臣等之前箚所陳。蓋以其眞贜斷案。實爲根抵於近日群下不逞之徒。則尤不可不亟加天誅。永絶亂源。故其所敷陳。只擧大義而已。臣等請復逐項條列。以冀聖鑑之洞悉焉。夫以厚謙幽陰之勢。而憑恃締交。腸肚相連者。卽麟漢也。以麟漢盤結之固。而爲其爪牙。跳踉恣睢者。卽今番諸逆也。試就諸囚鞫案。溯源而論之。則讐視重臣之疏。公傳不道之言者。是誰之倡歟。凶國之妖雲。啓之於先。酬恩之逆淵。應之於後者。是誰之使歟。暗圖切友之作相。網打善類。布列掖庭之私人。伺察禁奧者。究厥心腸。將欲何爲歟。至於謀除宮僚。以孤儲闈之勢。潛探聖候。欲遂翻覆之計。則至今追思。骨驚心寒。噫嘻。痛矣。爲人臣子。忌嫉貳極之英明。沮遏大策。危撓國本。是何極惡大罪也。又況煽動浮言於潛蓄未發之先。密布機關於凶圖旣露之後者。其首尾情跡。灼若觀火。歷擧其陰謀逆節。卽往牒之所未聞者。有一於斯。固已在法罔赦。矧玆集衆惡而萃一身。乃使支流餘黨。獨被邦憲。而厥魁則尙直假息於覆載之間。豈有如許法理哉。國人之所共誅。王法之所難容。雖以人主之尊。亦有所不得低仰於其間。則殿下何若是一向靳持。罔念王綱之徒隳。群情之益激也耶。臣等以爲。此賊不誅。則國無以爲國。人無以爲人。玆又不避煩複。齊聲仰籲。伏乞勿復留難。快降明命。使王章得伸。亂賊知懼焉。取進止。答曰。省箚具悉。其所條列。雖見沐浴之義。迄今靳允。意亦在焉。卿等其須諒之。
정조 0년
丙申七月初二日。兼春秋張顯慶。刑曹啓目。罪人尹起莘加刑。啓。傳曰。依前推問爲良如敎。
정조 0년
刑曹啓目。罪人李長煥加刑。啓。傳曰。更加嚴刑。期於得情爲良如敎。
정조 0년
刑曹啓目。罪人奴金伊加刑。啓。傳曰。更加嚴刑。期於得情爲良如敎。
정조 0년
丙申七月初二日辰時。上御廬次。藥房入診入侍時。提調徐命善。副提調洪國榮。假注書柳孟養。記事官卜台鎭朴祐源。醫官吳道炯徐命緯。以次進伏訖。命善曰。夜間聖體。若何。上曰。一樣矣。命善曰。齒根受鍼處。今日。何如。上曰。今則快差矣。國榮曰。今夜寢睡。何如。上曰。穩寢矣。命善曰。今日湯劑。去沈香。調朱砂進御。似好矣。上曰。昨日已諭於副提調矣。上曰。雨水太過。農事誠爲可悶。命善曰。陰雨連霔。故禾穀不善發穗云矣。國榮曰。非但農事之爲害。山陵役事。自多妨害云。可悶。命退去。諸臣以次出。
정조 0년
丙申七月初二日巳時。上御廬次。改建堂上入侍時。行司直具允鈺。右副承旨鄭民始。假注書柳孟養。記事官卜台鎭朴祐源。以次進伏訖。上曰。改建役事。幾何爲之乎。允鈺曰。齋室小次。方施丹靑。而外役。擧動前似當了當矣。上曰。正堂。移奉後當始役矣。允鈺曰。然矣。正堂排設祭床。依宗廟例。以四座爲之乎。上曰。依爲之。允鈺曰。彰義宮移奉時祭床。何以爲之乎。上曰。以中排設廳件移設。可也。允鈺曰。龕室。依宗廟例爲之乎。上曰。依爲之。上曰。正堂庭稍廣。然後百官行祭時可容矣。允鈺曰。內庭大廣矣。上曰。冬前果畢役乎。允鈺曰。不待冬節。九月內當畢矣。上曰。別堂。十月前。似難畢役矣。民始對曰。若不修粧。則冬前可畢矣。命退去。諸臣以次出。
정조 0년
丙申七月初二日未時。上御廬次。藥房副提調持湯劑入侍時。副提調洪國榮。假注書柳孟養。記事官卜台鎭朴祐源。醫官慶絢。以次進伏訖。絢奉湯劑進前。上進御。命國榮讀徐逈修疏賜批。命書大臣箚批。命書堂箚批。命奉審承旨入侍。同副承旨李得永進前。上曰。日氣若是陰濕。土色。何如。得永對曰。土色如常矣。上曰。役軍。皆無病赴役乎。得永曰。臣以上敎勞問。則皆無事云矣。命退去。諸臣以次出。
정조 0년
行都承旨徐浩修病。左承旨洪國榮藥院直。右承旨李義翊坐。左副承旨林得浩坐直。右副承旨鄭民始坐直。同副承旨李得永坐。注書尹翊東病一員未差。假注書柳孟養仕直徐龍輔奉命在外。事變假注書林錫喆仕。
정조 0년
洪國榮啓曰。預備兼春秋朴鎭宇。身病重。勢難察任。今姑減下。其代。令該曹口傳差出。何如。傳曰。允。
정조 0년
李得永啓曰。卽伏見京畿水使申大顯今春夏等褒貶啓本。則邊將無一人居下。殊無嚴明殿最之意。推考警責。何如。傳曰。允。
정조 0년
傳于洪國榮曰。金吾滯囚可悶。令次堂今日內捧供以聞。
정조 0년
洪國榮啓曰。摠護使。元陵開金井奉審後來待矣。傳曰。入侍。
정조 0년
兵曹口傳政事。副司果沈有鎭。
정조 0년
洪國榮。以禮曹意啓曰。卽接徽陵別檢所報。則今番大雨。本陵陵上北邊曲墻。廣十一尺七寸許。高二尺二寸許。外面頹圮云。陵上曲墻頹圮。則曾無慰安之擧。慰安告由。依前例不爲擧行。只本曹郞廳。當爲進去奉審。而去六月十五日所下傳敎中。禮曹堂郞奉審之行。太涉文具。徒煩廚傳。皆令待修補時進去事。命下矣。今亦依聖敎擧行。有頉處。待晴卽爲擇日修改。何如。傳曰。允。
정조 0년
大司憲金相翊。行大司諫沈履之。行副提學吳載純。執義李一曾。司諫申應顯。應敎兪彦鎬。副應敎尹弘烈。掌令柳榮鎭尹弼秉。持平沈有鎭金履厚。獻納朴天衡。校理沈豐之鄭元始。副校理徐有防鄭宇淳。正言姜。副修撰李獻慶啓曰。請文女按律處斷。請厚謙快王法。其母依律處斷。請付處罪人申晦。亟施遠竄之典。請古今島荐棘罪人麟漢。依律處斷。請門黜罪人韓翼謩。中道付處。答曰。不允。
정조 0년
大司憲金相翊。行大諫沈履之。執義李一曾。司諫申應顯。掌令柳榮鎭尹弼秉。持平沈有鎭金履厚。獻納朴天衡。正言姜啓曰。請巨濟府荐棘罪人尹養厚。亟令王府拿鞫嚴問。快正王法。請穩城府定配罪人趾海。黑山島定配罪人纘海。更令王府拿鞫嚴問。快施當律。請薪智島定配罪人敬彬。熊川縣定配罪人成運。亟令王府。更爲拿鞫得情。請還寢尹象厚放歸田里之命。仍施絶島安置之典。答曰。不允。
정조 0년
執義李一曾啓曰。妖宦壽賢之締結一種嗜利之兇徒。漫爛和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。洪述海。身爲方伯之任。犯贜之數。至於萬兩之多。道臣旣已査啓。王府亦以議讞。則其在國法。不可容貸也。明矣。今此酌處之命。雖出於我聖上好生之德意。贜律不可嚴。王法不可不伸。請鏡城府定配罪人洪述海。依律處斷。元義孫。曾於湖南藩任也。其所貪汚已著於本道査啓。而錢至十萬。米爲二萬。其在懲墨之道。決不可容貸。今此酌處之命。雖出於好生之德音。三尺至嚴。豈定配而止。請東萊府定配罪人元義孫。依律處斷。因山卜日。何等至重大至敬謹處。而罪人金曄。乃敢以羊刃等說。肆然及於奏御文字。殿下所以嚴斥之痛禁之者。可以見照燭奸狀。杜絶後弊之盛意。而及伏見該曹草記。則不過以詐不以實論。只施杖徒之律。失之太輕。請罪人金曄。嚴刑島配。往在癸巳。嶠嶺一路。最被旱澇。而尙州以物衆地大之處。其所賙賑。非比他邑。而牧使鄭錫達。藉其勢焰之薰天。恬視餓殍之在地。尙州一境。冤聲載路。及其畢賑之後。其時監司金華鎭論賞之啓。則錫達善事賙飢。擢置一道之最。自備穀物。多至五百之數。惟彼錫達之罪。固不可勝誅。而按察一道之重寄。不思九重之倚畀。諂事厚賊。曲意承志。虛張無麪之穀物。敢徼莫重之恩資。苟非平日之蝨附。寧忍爲此哉。畢賑遞歸之日。乃以千包之穀。劃給錫達。以充錫達之私用。傳說之喧藉。莫不唾鄙。經筵淸選。備堂要任。何嘗彷彿於渠身。而歸卽見通。豈非厚事彼賊之明效耶。以此以彼。附麗逆謙。循私蔑公之狀。昭不可掩。當此次第鋤治之日。決不可置而不論。請戶曹參判金華鎭。遠地定配。先正臣宋時烈廟庭追配事。已有成命。將擧曠世之闕典。我聖上崇儒重道之盛意。孰不欽仰。第當壬癸之際。兇逆宵小之輩。前後繼起。其所以誣辱先正者。罔有紀極。時移事遠。雖不以一一追討。而如尹尙通者。以道峰院任。當先正黜享之時。至有藁索曳版之擧。渠身爲士子。若有一分人心。則豈忍爲此。士林之間。傳說至今。尙爲之扼腕裂眦。其在懲惡討凶之義。斷不可以其身故而置之。請故縣監尹尙通。亟施追奪之典。
정조 0년
獻納朴天衡啓曰。南海縣園籬安置罪人具庠。本以凶譎之性。兼有悖戾之行。陰結兇類。綢繆祕謀。出沒閃倐。如鬼如蜮。而今其兇肚眞臟。綻露於兇賊載興文書中所捉書札。指意叵測。情節難掩。則今此酌處之命。雖出於好生之德。三尺至嚴。決難容貸。請南海縣安置罪人具庠。更令王府嚴鞫得情。快正王法。大靜縣爲奴罪人金壽賢。以幺麽宦寺。交結工夫。終爲兇賊之根抵。而況其窮凶極惡之語。敢欲潛售亂逆之心。究厥罪惡。萬戮猶輕。情節未盡究覈。輿情莫不憤惋。請大靜縣爲奴罪人金壽賢。更令王府拿鞫嚴問。依律處斷。南衙北寺。其限隔絶。我朝法意。尤爲截嚴。一有所犯。在法難容。中官申德龍。請簡義州府尹洪龍漢之事。方有行査之命。若使査事有實。曲循其請。則顧其罪。豈但止於罷削薄勘而已。龍漢之平日持身。不能自飭。致中官敢生因緣干囑之計者。旣此一節。已是淸朝搢紳之羞。其所警責。不必待行査決末之後也。明矣。請司直洪龍漢。爲先削職。旌義縣荐棘罪人尹泰淵。本以兇猾之性。素畜拔扈之志。交結厚賊麟漢。作爲腹心爪牙。身帶將兵之任。晝夜出沒於厚賊麟漢之家。蹤跡陰祕。爲世指目。以今若淵敢售護逆之計觀之。其於平日。稔受泰淵之慫惥。故陰護麟漢。卽爲泰淵之地。當此厚賊麟漢嚴討之日。其陰謀綢之狀。不可不究覈。施以當律。請旌義荐棘罪人尹泰淵。亟令王府拿鞫。嚴問得情。答曰。不允。
정조 0년
戶曹判書鄭弘淳疏曰。伏以日月易邁。因山漸邇。伏惟聖慕益切。何以勘處。仍念宣惠郞廳之新羞啓下後付軍職。例也。郞廳李昌中。新差單子入啓未及判下。而臣於昨日在闕中。只聞開政。未覺啓單之未下。循例送言於該曹。而該曹於昨政。已付軍政。厚單則今日始爲啓下。臣方始覺悟。自不知惶汗之浹背也。噫。差單啓下。事體甚重。臣旣昏錯。未及照檢。而徑先送言。致此付職於未啓下之前。情雖出於疎忽。跡實涉於放倒。玆敢擧實自首。仰請譴何。伏乞聖明。亟勘臣罪。以爲臨事不審者之戒。李昌中軍銜。姑令勿施。更待後政差下。不勝幸甚。答曰。省疏具悉。軍職之在於啓下之翌日。卿其無乃未詳事實而然耶。卿其勿辭。
정조 0년
漢城左尹徐有隣疏曰。伏以。嗚呼。亂臣賊子。何代無之。而豈有如近日諸賊之窮兇極妖者哉。根抵窩屈之盤據固結。醞釀排布之閃陰祕聞者。爲之骨冷。思之不覺心顫。何幸皇天默佑。凶圖逆節。畢露無餘。妖腰亂領。次第伏法。萬象昭朗。八域咸覩。此誠宗社莫大之慶。而元惡巨魁之如麟漢厚謙者。偃處地上。尙逭王章。輿情轉激。餘虞多端。顧今含生之類。孰無沐浴之忱。而如臣之痛心疾首。誓不與此賊輩俱生者。尤有倍於他人。玆於陳情之章。首進討逆之義。惟聖明。亟揮乾斷。快降兪音焉。竊伏念賤臣之得有今日。伊誰之賜也。一則惟我殿下。二則惟我殿下。從古人臣之蹈危獲全。受恩罔極者。必曰朽骨傅肉。槁木生花。臣每誦此言。心竊悲之。不意迺者於臣身。親當也。噫嘻。痛矣。日前事尙忍言哉。惟彼凶賊之構誣臣。謀害臣者。驅陷惡逆也。離間骨肉也。其爲計也至密。其爲心也至㦧。而惟我殿下旣生之。又昭晣之。拔之坑坎之中。置之袵席之上。臣出自圓扉。挈臣弟。歸見臣祖母及母。中夜秉燭。相對如夢。而只有聚首血淚。百拜攢祝而已也。嗚呼。天日昭揭。魑魅莫逃。象賊之必欲甘心於臣者。聖明旣盡俯燭。今不必更事覼縷。而言之絶悖。亙古無比。至今追思。心膽俱掉。蓋其自來趍向。逈然不同。中間疑怒。從以轉加。早晩毒螫之來。可立而俟。而雖以本事言之。始焉仇視國是。懷憤於據理之責。終焉譸張凶論。首謀於逞憾之圖。創起白地之誣說。道出包藏之逆心。終至於自做自傳。密囑死友。前唱後喁。百端構捏。其將湛滅而後已。古今天下。寧有是哉。至於簡恒諸賊。則臣旣無九齡之先見。辨之於未然之前。而以其居在近地。且兼同朝間。嘗與之往還矣。挽近以來。賤臣兄弟。猥蒙先大王曁我殿下拂拭之恩。職名聯翩。不離於喉院雷肆之間。而其所以與同周旋者。卽是爲國盡忠之人。則於是乎內懷忌克。外騰謗訕。時或逢着。形跡頓殊。人多爲之過慮。臣亦自知其危。果於今日。不爽前者之料。噫嘻。其亦凶且巧矣。然此豈獨以臣一人而已哉。蓋當我聖上新服厥命。百度惟貞。兇黨屛黜。藎臣登庸。則惟彼失志群下不逞之徒。怨懟轉深。媢嫉益急。必欲戕害忠良。快售網打之計。而賤臣兄弟。亦未免餘波之及焉。思之至此。寧不懍然。嗚呼。日月至光輝也。大明或障於尺霧。慈母至親切也。機杼或投於三至。古人之遭罹構誣。卒能見白者。歷考往牒。僅一二數。而今臣則幸賴我殿下至慈至明之聖。獲免爲不忠不孝之鬼。雖今日脫累。明日就木。誠無毫分遺憾。而不自意京兆新命。遽及此際。殊恩洪渥。洋溢一身。瞻聆所及。莫不感涕。況在臣心。當復如何。噫。粉身糜骨。赴湯蹈火。卽臣子報答君父之義。而顧臣所被之澤。所叨之恩。天地猶小。河海莫量。則抑將何辭爲說。形容其忱誠之萬一也耶。臣自經此事。震剝惶懍。神魂靡定。每一念至。忽忽忘生。中夜以興。殆不覺繞壁彷徨。日昨之復隨冠免。雖出於懲討爲重。叩謝是急。而至於當世之念。便同灰冷。尙何論其出入榮塗。翶翔周行也哉。且臣所自悼者有之。臣本無似。百不猶人。而通籍一紀。馳𩧆太驟。凡係淸要。颺歷殆遍。人忌鬼猜。理固使然。向日之幾陷罔測。未必不由於此。今若依藉昭釋之鴻恩。不思所以歛跡之道。則過福之災。恐難終免。而又安知其何樣駭機。伏在於冥冥之中耶。伏乞聖慈。察臣悲苦之情。諒臣危縮之私。亟削臣本兼諸任。仍令選部勿復檢擬於政注。使之杜門屛跡。沒齒歌咏。以垂終始曲保之澤。千萬幸甚。答曰。省疏具悉。已盡俯燭。卿何過辭。勿辭。卽爲察任。
정조 0년
同知洪益弼疏曰。伏以昊天不弔。大行大王。奄棄臣庶。如喪之慟。率普惟均。居諸易邁。因山期迫。伏惟我殿下孝思攀慕。益復罔極。噫嘻。痛矣。從古亂逆。何代無之。而豈有如今番諸賊之窮凶極惡者哉。至於簡賊。不幸出於臣同宗之間。雖非袒免之親。而行列名字。旣與臣之子姓同矣。憤疾羞痛。有倍於他人。其在滅親之義。宜有改各之擧。而臣之從子相纘。適在鄕廬。族姪相聖。待罪外邑。其他秩卑官微者。無由自達至懇。而名係朝籍。又不得擅改矣。臣之替陳。極知猥越。而旣在父兄之列。且有他家之例。不避煩瀆。敢將相纘等相字。改以秉字之由。短章仰籲於嚴廬之下。伏乞聖慈。特命照例許施。俾安私義。千萬幸甚。答曰。省疏具悉。所請依施。
정조 0년
判敦寧李益炡等疏曰。伏以臣等。俱是昨日庭籲中人。誠意淺薄。終不能仰格天聽。臣等達宵耿耿。誠不勝抑塞憂鬱之至。玆敢相率而更籲焉。嗚呼。兩賊之罪。可勝誅哉。王法之所必討。國人之皆可殺。而尙今假息於覆載之間。致使亂孽鴟張。凶論肆行。譬如蔓草而不去其根。撲火而尙遺其薪。其爲宗國之憂。世道之禍。靡有涯極。則殲厥巨魁。以絶不逞輩之覬覦者。尤豈容晷刻少緩哉。噫嘻。昨冬國勢之凜綴。時事之岌嶪。雖微末疎逖之臣。莫不有隱憂深慮。況以戚畹大臣。久在藥院。昵侍前席。苟有一分人心。豈無遑遑焦迫之意。而惟彼麟漢。乃反得意揚揚。其心以爲固寵保位。莫此時若也。招權納勢。莫此時若也。植黨濟私。莫此時若也。無計不售。無慾不遂。始則夤緣厚謙而爲媒進之階。終則籠單厚謙而作聲勢之援。及其凶心滋長。手勢漸滑。則貳極之尊。謂可以力抗。若有一言一事之少拂其心。則輒以犯分不道之說。脅持恐喝。無所不至。惟其黠猾之性。自知其平生罪惡。莫逃於英明之照。筵席侍坐之際。每懷不平之意。及其至誠懇惻之敎。乃有代聽機務之命。則佯若不知。一意漫漶。末乃以三不必知之說。肆然爲阻搪之計。是則忌嫉之心。久藏於內。僭猾之跡。自露於外者。而猶未能逞其凶臆。則暗嗾妖雲。闖進凶疏。潛引趾海。圖置相職。以爲先除翊護之臣。仍圖不軓之計。歷考往牒。亂逆何限。而豈有若此賊之窮凶極惡者哉。至若厚謙。則亦一天生妖逆。挾其幽陰之逕。而恣行威福之權。布羽翼爪牙之勢。懷莽操懿溫之心。日夜揣摩。乃是陰移國柄也。內外煽動。莫非危逼儲位也。何幸宗社有靈。慝謀未逞。則又藉麟漢之勢焰。沮戲聽政之大策。及夫聖斷赫然。离明代照。則又敢以耇輝復出。囚人南間等凶言悖說。悍然咆哮。略無顧忌。此實古今天下所未有之亂臣賊子也。惟此兩賊。實爲今日之元惡巨魁。而一向涵貸。尙逭典刑。故其旁生之孽。亂流之派。至有若淵簡恒等諸賊。脈絡根因。首尾相應。愈出愈惡。如印一套。雖幸天日赫臨。魑魅莫逃。妖腰亂領。次第就法。而惟此兩賊魁之尙靳顯戮者。不但輕重之倒置。其平日卵育之輩。安知無伺釁抵隙。接跡而起。以貽國家無窮之禍乎。臣等思之及此。不覺凜然而心寒。今若亟誅兩賊。以除元惡。則寔繁之徒。自底消滅。朝廷之上。永絶亂萌。此則非臣等之言。卽一國之言。臣等伏覩我殿下踐阼以來。政令擧措。一循天則。好惡顰笑。咸服人心。而獨於治逆之道。尙未免失之太寬。是則於古聖王五刑五用之義。得無所歉。而爲國家深長慮者。安得不有憾於天地之大也。玆敢百僚齊聲。沬血而痛陳之。伏願殿下。快正兩賊之罪。亟施邦刑。以洩神人之憤。以副臣民之望焉。答曰。省疏具悉。已諭大臣之箚矣。
정조 0년
大司憲金相翊。行大司諫沈履之。執義李一曾。司諫申應顯。掌令柳榮鎭尹弼秉。持平沈有鎭金履厚。獻納朴天衡。正言姜等箚曰。伏以臣等。以請討麟漢厚謙兩賊之罪。逐日合辭。便作故紙。入而筵爭。出而箚陳。天聽逾邈。一兪尙稽。至使元惡大憝。至今偃息於地上。莫非臣等不職之罪。復何顔面。自處以臺閣之任哉。然而春秋之賊。不可不討。君父之讐。不可不誅。雖使臣等。手刃剮裂。將有餘憤。何可以一向靳允。或敢少緩於懲討之義哉。噫嘻。亂臣賊子。何代無之。而豈有若麟漢厚謙者乎。雖在往牒。後之讀史者。必切齒扼睕。毛髮盡豎。千載之下。欲食其肉。況臣等尙與此賊俱生乎。君臣之義。無所逃於天地之間。一有犯分。難免亂逆之科。顧此兩賊之惡。豈止犯分而已。其締結之狀。綢繆之謀。聲勢相依。腸肚相連。布腹心而潛伺動靜。設機關而暗圖篡奪。厥類寔繁。流言廣布。遂使國勢凜綴。聖躬孤危。當時之事。尙忍言哉。到今思之。有如痛定思痛。不覺心驚骨寒。頭顫膽慄。苟非惟天惟祖宗。眷佑宗祊。則安知其保有今日也。噫嘻。痛矣。三不必知之說。肆發於筵奏之際。耇輝復出之言。敢騰於書札之中。渠輩眼中。果有君父。果有國家乎。我殿下潛德英明。係億兆之望。而獨兩賊嫉之。付以艱大。協精一之傳。而獨兩賊沮之。兩賊之心。將欲何爲。翔雲之急書。誰使之投也。若淵之凶疏。何自而發也。剪除宮僚。其將謀逼於何地。潛引趾海。其將得力於何事。眞贜逆節。畢露無餘。恒烈善海。已伏王章。巨魁元惡。尙逭天誅。古今天下。寧有是理。好生之德。如大舜而四凶必殛。敦戚之仁。如文帝而薄昭必誅。今此兩賊。窮天極地之罪。直是莽操懿溫者流。豈但如四凶薄昭而止哉。天網太恢。大慝尙存。根株未拔。孽芽層生。國法無所施。亂賊無所懲。豈不大可懼哉。伏願殿下。廓揮乾斷。亟允麟漢厚謙按律之請。以洩神人之憤。以杜亂逆之源焉。取進止。答曰。省箚具悉。已諭大臣之箚矣。
정조 0년
大司憲金相翊。行大司諫沈履之。執義李一曾。司諫申應顯。掌令柳榮鎭尹弼秉。持平沈有鎭金履厚。獻納朴天衡。正言姜等箚曰。伏以今日三司百僚搢紳章甫之沬血飮泣。明目張膽。欲使天討必行。王章亟擧者。誠以麟漢厚謙通天之罪。貫盈之惡。決不可一日容貸於覆載之間也。殿下之久拂輿情。尙靳一兪者。抑何故也。聖人好生之德。恤刑之意。爲其有一分可原之端。而今此兩賊。窮凶極惡。陰謀祕計。尤著於今番獄案。情跡狼藉。不啻泥獸之鬪。逆節昭著。皆知司馬之心。則好生恤刑。非所可論於此賊也。以其備員大臣也。則歷觀前史。大奸巨慝。皆是位躋三事。竊弄威柄。廣布黨與。脅持君上。亂臣賊子。多出於大官。則誅戮之章。豈嘗以此而或緩乎。以其身係戚屬也。則密近宮闈。拚聯禁掖。內而危逼人主。外而鴟張聲勢。遂成厲階。多出於近戚。則懲討之典。豈嘗以此而或貸乎。五刑之屬。首誅大憝。三尺之法。先施亂逆。則夫刑法者。大公至正。雖以人主之尊。不得低仰於其間也。今若以大官戚屬。或有容貸。則春秋之無將。漢法之不道。其將施之於何地乎。臣等之所爭者。卽萬世不易之典也。殿下之所靳者。卽一時不忍之心也。以殿下之明聖。豈不念及於此。而曠日相持。使國體徒損。群情愈激乎。臣等相率齊籲。至再至三者。良以天經地緯之不容已。臣分人理之所當然。伏願殿下。亟賜允兪。明正典刑。使王章克伸。輿憤少洩焉。取進止。答曰。省箚具悉。旣啓且箚。一日再煩。予之爲悶。不但在於。。疲於酬應也。卿等停之。
정조 0년
行副提學吳載純。應敎兪彦鎬。副應敎尹弘烈。校理鄭元始沈豐之。副校理徐有防鄭宇淳。副修撰李獻慶等箚曰。伏以臣等。申控嚴討之義。顒俟開許之音。及伏奉聖批。若曰其所條列。雖見沐浴之義。迄今靳允。意亦在焉。卿等須諒之者。臣等聚首擎讀。始焉而喜。中焉而惑。終焉繼之以抑塞憂遑也。臣等竊自念前後所陳。短拙膚淺。奚足以見槪上心。而只是出於爲國家討亂賊之公心。故殿下不以爲不可。許之以沐浴之義。此所以爲喜也。上之於下。從違可否。惟義是視。義之所在。意雖不欲。勉而從之。乃明王所以取人爲善之道也。今於討逆之大義。殿下終不報可。輒以意有在焉爲敎。臣等愚迷。終莫曉聖意之何在。此所以爲惑也。今此大論。非臣等之言。卽百僚之言也。非百僚之言。卽一國之言也。非一國之言。卽天經民彝之所不容已者也。然而一日二日。上下相持。應行之顯戮尙稽。潛滋之凶圖未戢。臣等之抑塞憂遑。庸有極哉。恭惟命哲伊始。化理維新。刑德竝流。施措俱當。臣等竊以爲。虞朝之四罪咸服。庶幾復覩於今日。而況彼二賊。罪關宗社。惡貫天地。臣等言之竭矣。聖鑑燭之盡矣。有何一毫顧惜於此輩。而乃以一時不忍之意。欲屈萬世不易之法。是豈平日所仰望於奉三無用五刑之聖世也哉。臣等連日齊籲。至再至三而不憚煩者。非敢爲循常應文也。誠以國賊不可不討。亂源不可不防。而不得請則不可止也。殿下不諒臣等之心。而徒欲使臣等諒殿下之心也耶。惟願聖明。恕其強聒之罪。察其公共之憤。快賜處分。明正典刑。使宗國去危而就安。使臣等轉憂而爲喜。不勝大幸。取進止。答曰。省箚具悉。予不多諭。卿等觀於今日綸音之頒。而可以知予意矣。
정조 0년
工曹參議徐逈修疏曰。伏以昊天不弔。大行大王奄棄臣民。域中含生。擧切如喪之慟。日月易得。因山之月已屆。伏惟我殿下。聖孝出天。攀慕罔極。何可堪居。仍伏念臣。受恩先朝。出守東藩。三年而歸。拜哭殿庭。惟有徹天之聲。徹地之淚而已。尙復何及。臣於兩日庭請。隨衆進參。而一啓再啓。至於七八啓。以我殿下之明聖。豈不知此兩賊之不可不亟誅。而迄未承允兪之音。區區寸忱。憂憤抑塞之餘。且不勝訝惑之至矣。乃於庭班。偶接政眼。則逆麟兩姪之名。在於承旨望中。噫嘻。此何事也。若使麟漢。謂之非逆。則初不齊聲請討。可矣。苟非然也。庭討方張之日。遽擬近密於應坐之人。豈非怪駭之甚乎。厚謙之叔遠達。以狂易之人。而頃者已施放逐之典。治逆之嚴。固當如是。而麟漢之姪。視同平人。無礙淸望。抑麟漢之罪。輕於厚謙而然耶。大抵自初聲罪麟漢之辭。比厚謙則不啻輕歇。後乃不得已發啓。不得已庭請。今又不得已與厚謙竝請極律。而遣辭之際。極其審愼。恐或傍及於洪家中一人。無乃洪家麟漢之外。人皆純忠。無一可議者耶。與厚賊約婚之龍漢。於此亦可見其有是兄有是弟。而鋤治厚黨之論。獨不及於龍漢者。又何故也。雖以合啓觀之。逆賊之去姓。自有其例。而厚謙則去姓。麟漢則不去姓。麟漢之罪與厚謙。終有輕重之可言耶。慮患之意。至請把守於厚謙之門。而麟漢之子若弟姪。任其橫行於城中。而莫敢誰何。以此爲銓官者。不敢拔其姪於政望。以臣見之。麟漢之罪。殆有甚於厚謙。而麟漢之勢。尤可慮於厚謙也。噫彼。銓長。非忠臣之姪乎。以忠臣之姪。而顧惜逆臣之姪。已非常情之所及。而且銓長。方典文衡。啓草多出其手。如許不誠之辭。宜其未足以孚格天心。殿下之靳允。良有以也。蓋洪家之擅弄威福。厥惟久矣。擧世靡然。靡哲不愚。陋者懷其惠。弱者畏其勢。至若名家子弟。陷溺其良心。只知有洪家。而不知有國家。吁。其殆哉。及夫若淵之疏出。而護逆亦逆之敎。昭如日星。誅討之典。略行於洪家之切姻密客。則於是乎搢紳之間。稍換頭面。自付於沐浴之義。而其出於斷斷赤心。不顧利害禍福者。絶少其人。如是而凶賊。何日可誅。大義。何日可伸耶。臣切痛之。臣非言官。而於目下懲討事。憤極欲死。不得不略擧其萬一而陳之。惟聖明。少垂察焉。答曰。省疏具悉。以吏判平日之心。豈其緩忽而然乎。
정조 0년
同義禁沈頤之金載順等疏曰。伏以臣等卽伏見傳敎下者。有滯囚可悶。令次堂捧供以聞之命矣。臣等今方承命開坐。如例捧供。而至於南間重囚。有不敢昧然奉行者。蓋其所犯至重。旣有具格取服。報政府詳覆之命。則此非尋常罪囚之比。次官擧行。實有違於重獄體之道。玆敢略控短章。仰陳微見。伏乞聖明。特賜處分焉。答曰。省疏具悉。重囚似不可以次堂擧行。只時囚捧供以聞。
정조 0년
丙申七月初三日卯時。上詣殯殿。行朝奠入侍時。右副承旨鄭民始。假注書柳孟養。記事官卜台鎭朴祐源。以次侍立訖。上具衰服。詣中排設廳視膳行禮。儀注上同。行禮訖。上還廬次。諸臣遂退出。
정조 0년
丙申七月初三日午時。上詣殯殿。行晝茶禮入侍時。左副承旨林得浩。假注書柳孟養。記事官卜台鎭朴祐源。以次侍立訖。上具衰服。詣中排設廳視膳行禮。儀注上同。行禮訖。上還廬次。諸臣遂退出。
정조 0년
丙申七月初三日酉時。上詣殯殿。行夕奠入侍時。左副承旨林得浩。假注書柳孟養。記事官卜台鎭朴祐源。以次侍立訖。上具衰服。詣中排設廳視膳行禮。儀注上同。行禮訖。上還廬次。諸臣遂退出。
정조 0년
丙申七月初三日酉時。上御廬次。摠護使入侍時。右議政鄭存謙。左副承旨林得浩。假注書柳孟養。記事官卜台鎭朴祐源。以次進伏訖。存謙曰。日間聖體。若何。上曰。一樣矣。存謙曰。齒根受鍼處。何如。上曰。快差矣。上曰。陰雨不霽。壙中果無濕氣乎。存謙曰。極其乾燥矣。永祐園碑石月日下。書立字下之乎。上曰。當書立字矣。存謙曰。因山日。各其司假家。依丁丑年例。自大臣爲始。令所帶衙門自當之意。分付。何如。上曰。依爲之。出擧條命退去。諸臣以次出。
정조 0년
行都承旨徐浩修病。左承旨洪國榮藥院直。右承旨李義翊坐。左副承旨林得浩坐直。右副承旨鄭民始坐。同副承旨李得永坐直。注書二員未差。假注書柳孟養仕直徐龍輔奉命在外。事變假注書林錫喆仕。
정조 0년
大殿惠慶宮中宮殿朝哭後。政院玉堂口傳問安。答曰。知道。王大妃殿朝哭後。政院玉堂口傳問安。答曰。罔極。
정조 0년
洪國榮啓曰。魂殿堂郞。依下敎來待。傳曰。入侍。
정조 0년
備忘記。今下弓矢。防垣萬戶李德春。西北僉使李漢誼等處給送。
정조 0년
傳于鄭民始曰。物膳堂上沈履之來待。
정조 0년
傳于鄭民始曰。戶曹判書來待。
정조 0년
李義翊啓曰。戶曹判書鄭弘淳。依下敎。來待矣。傳曰。入侍。
정조 0년
傳于李得永曰。魂殿有下敎事。堂上金漢耆。郞廳李秉模。率事知計士。入侍。
정조 0년
林得浩啓曰。司直蔡濟恭。依下敎。來待矣。傳曰。入侍。
정조 0년
李義翊啓曰。三司諸臣。有稟達事。來詣閤外。請對矣。
정조 0년
傳于林得浩曰。請對三司所懷。書入。
정조 0년
洪國榮。以弘文館言啓曰。自前國恤時。卒哭過後。經筵進講冊子。有預先問議于領事入啓定奪之例矣。目今因山不遠。法講冊子。預爲問議定奪。然後冊子之備秩。懸吐校正等事。庶無臨時窘急之慮。問議一款。依例擧行。何如。傳曰。允。
정조 0년
林得浩。以禁府言啓曰。吳載紹附過放送。其令來待事。命下矣。時囚罪人吳載紹。依傳敎。附過放送之意。敢啓。傳曰。知道。
정조 0년
林得浩。以兵曹言啓曰。拆見京畿水使申大顯今春夏等褒貶啓本。則長峯島萬戶高繼允之名字。誤以望允修啓。殿最啓本。何等嚴重。而若是疎忽。不可無飭。帥臣申大顯。推考警責。何如。傳曰。允。
정조 0년
領府事金相福。判府事金陽澤金尙喆李溵。右議政鄭存謙等箚曰。伏以臣等率百僚。方欲庭籲。期準日前未準之請。卽伏見工曹參議徐逈修之疏。攙論庭請。旨意非常。臣等誠不勝驚懍惶駭之至。噫。臣等之前後庭討。凡幾遭矣。而誠淺辭拙。迄未得請。使兩魁尙逭王章。黨與先肆市朝。天討失序。人心轉激。則毋論其言之當否。詆斥之來。亦云晩矣。臣等雖無似。顧其職則大官。豈可與之較辨。重傷朝廷之事面也哉。忝居董率之地。實無以抗顔就列。玆敢聯控短箚。伏乞聖明。亟罷臣等之職。仍勘臣等之罪。以謝人言。以安私分焉。取進止。
정조 0년
都承旨徐浩修疏曰。伏以臣向來帳殿。獲侍近密。目見凶慘之說。迭發於諸賊之書札。綢繆之跡。畢露於諸賊之供辭。竊以爲。王章旣伸於恒簡。天討必行於麟謙。及夫百僚庭籲。三司箚請。多士齊聲。至再至三。而兪音尙靳。臣誠不勝抑鬱訝惑之極也。噫嘻。痛矣。計出於煎除宮僚。而謀及於危逼儲位。外則恒簡譸張。內則麟謙煽動。苟非我先大王仁明之聖德。獨斷於淵衷。托殿下以萬機之重。則其將置四百年宗社於何地乎。譸張於外者。已先伏法。則煽動於內。尙今假息。天下無是理也。擧國之怒。終不可遏。神明之誅。終不可拂。伏乞廓揮乾斷。速賜允許。以副臣民之望焉。且臣伏見昨下綸音。益知諸賊表裏醞釀之情節。心寒而膽掉。髮豎而眦裂。未足而喩其憤也。國家何負於渠輩。而乃爲此絶悖窮凶之事乎。誕告多方。刑期無刑。是殿下昭揭綸音之盛意。則臣等所以對掦休命者。亦豈無其道也耶。蠢玆凶醜之徒。窩竇甚邃。根蒂甚固。有非一朝一夕之故。前唱後喁而黨與寔繁。左紏右連而委折多端。惟以誅殛之典。謂盡懲毖之方。則日月寢遠。見聞稍久之後。安知不義理之漸晦而隄防之漸馳乎。臣固知王言一播。昏蒙大闢。魑魅莫逃於神鼎。刑政悉擧於鑯案。不待臣僚之著辭。可見虹沴之消廓。而至若採之事實。徧之金石。臂破其顯腦。論斷乎心跡。于以明天理正人紀。而紹牖當今。傳示來考。亦是謹名分嚴忠逆之一助也。又況戊申之戡亂錄。乙亥之闡義昭鑑。已有先朝可據之法例。可則之體裁者乎。伏乞下詢廟堂。速賜成命。庸凡一日世不刊之典焉。仍念臣再昨公退之際。忽患毒腫於左足。雜試藥石。猶未收效。昨今連不得仕進。祗切惶隕。目下症勢。旬日之內。萬無起動之望。而喉司劇任。許久瘝曠。又非義分之所敢安。玆控短章。仰陳實狀。伏乞亟賜遞免。以幸公私焉。
정조 0년
前縣令閔昌烈疏曰。伏以臣居諸不淹。因山載迫。伏想我殿下攀擗之痛。益復如初。仍竊伏惟。大行大王梓宮在殯。節文方殷。正宜君臣上下弛心息慮。講究乎與禮。致盡乎聖孝。而元惡未誅。孽芽復萌。凶徒接跡於正名之世。而聖明惱心於痺惡之政。臣不勝憂憤沬血之至也。何況亂逆恒烈。不幸近出於臣族。緬念先故。祗增慙痛。第臣名行相類。義分難安。援例改名。不容少緩。而日昨臣之族叔百奮。陳疏請改之時。旣無相聞。果未商議。字義之間。自有意見之不同。故臣派則改之以爀字。玆敢冒陳崇聽。伏乞聖慈。特賜允可。千萬幸甚。臣無任。
정조 0년
大司憲金相翊。行大司諫沈履之。執義李一曾。掌令柳榮鎭尹弼秉。持平金履厚。獻納朴天衡。正言姜啓曰。臣等。卽伏見工曹參議徐逈修上疏。則以麟漢之不去姓。盛加非斥。臣等。不勝驚悚之至。臣等。以請討麟漢事。筵奏箚請。非一非再。而未嘗不去其姓。獨於故紙。自付處之啓。因仍謄傳。書出於朝紙。見者爲駭。固其宜也。臣等。不能照檢之失。於是著矣。何敢晏然仍冒於臺次乎。請命遞斥臣等之職。答曰。勿辭。亦勿退待。
정조 0년
大司憲金相翊行大司諫沈履之行副提學吳載純執義李一曾司諫申應顯副應敎尹弘烈掌令柳榮鎭尹弼秉持平金履厚獻納朴天衡校理沈豊之鄭元始副校理鄭宇淳徐有防正言姜副修撰李獻慶啓曰。臣等。以麟漢厚謙事。合辭聯箚。鎭日齊籲。尙未蒙一兪。上下相持。徒延時日。臣等。實不勝痛迫抑鬱之至。噫。兩賊窮天極地之罪。前已畢露無餘。而及伏見綸音下者。日月所燭。魑魅莫逃。臣等。奉讀未半。不覺心骨益寒。惟我殿下。潛德春宮。億兆延頸。而獨彼兩賊。潛懷忮嫉之心。陰售動搖之計。動靜語默。無不傍伺。宮闈禁扄。何等深嚴。而布列心腹。排置爪牙。日夜窺覘。奔走飛傳。無根之說。煽動於內外。叵測之計。綢繆於晝宵。或肆威脅之言。或售眩惑之術。倘非皇穹之眷佑。則儲位安得以保也。倘非殿下之聖明。則凶謀安得以燭也。思之及此。寧不懍然。及夫宗社之大計已定。群凶之陰謀益急。沮遏於筵對之際。噴薄於書札之間。抗國家而角立。讎君父而嫉視。粧出妖雲。圖際羽翼之宮僚。謀引趾海。欲售網打之兇圖。其爲計極憯矣。其設心極兇矣。渠輩彌天之罪。渠輩旣自知之。故乃於御極之後。益稔怨懟之心。商輅善海。互相唱喁。相簡恒烈。爛漫綢繆。自以爲天地神明。亦可欺也。若淵之疏一出。䲷腸獍肚。節節綻露。究其根柢。則兩賊是已。論其窩窟。則兩賊是已。噫嘻。痛矣。宗社之保有今日。天也。聖躬之備嘗艱難。極矣。爲殿下臣子者。苟有一分秉彝之心。則豈欲與危宗社逼聖躬之兇賊。俱生於一天之下哉。殿下旣燭兩賊之罪。有浮於梁冀士良。則豈可使梁冀士良。一刻偃息於覆載之間哉。王章迄未快伸。輿情轉益憤鬱。臣等。欲借方寸之地。更伸三尺之請。而未蒙引接之命。敢以所懷。略陳憂憤。伏願殿下。廓揮乾斷。亟降兪音焉。答曰。斷梁冀以死。豈俟終朝。置士良以法。何待竟日。而迄今靳兪者。一則以其議親而猶豫也。一則欲待中外之彰知凶賊之罪惡也。卿等。念予此意。使予欲全恩。則趁卽停啓。欲守法則姑且遲待。可也。
정조 0년
大司憲金相翊行大司諫沈履之行副提學吳載純執義李一曾司諫申應顯應敎兪彦鎬副應敎尹弘烈掌令柳榮鎭尹弼秉持平金履厚獻納朴天衡校理沈豊之鄭元始。副校理徐有防鄭宇淳。正言姜。副修撰李獻慶啓曰。請文女按律處斷。請厚謙快正王法。其母依律處斷。請付處罪人申晦。亟施遠竄之典。請荐棘罪人麟漢。依律處斷。請門黜罪人韓翼諅中道付處。以上措辭見上答曰。不允。
정조 0년
正言姜啓曰。請南海圍籬安置罪人具庠。更令王府。嚴鞫得情。快正王法。請大靜縣爲奴罪人金壽賢。依律處斷。請副司直洪龍漢。爲先削職。請旌義縣荐棘罪人尹泰淵拿鞫。嚴問得情。以上措辭見上答曰。不允。